## **Opgave 10 Hvorfor bombede de allierede ikke togsporene til Auschwitz?**

I denne opgave skal du forholde dig til omverdenens kendskab til og reaktioner på masse­drabene i nazisternes lejre.

**Baggrund**

Allerede fra 1942 havde de allierede ledere kendskab til nazisternes forsøg på at udrydde jøderne. I november 1942 skrev den amerikanske avis The New York Times om “nedslagt­ningen af jøder inklusiv togfulde af voksne og børn, der bliver ført til store krematorier i Oświęcim [polsk for Auschwitz], nær Krakow”. Rygterne om udryddelserne blev samme år bekræftet af den polske modstandsmand Jan Karski, der havde været smuglet ind og ud af både ghettoer og lejre. Karski videregav mikrofilm og oplysninger til de allierede og appel­lerede om hjælp til jøderne. I 1944 fik de allierede yderligere vished, da to tjekkoslo­vakiske fanger, Rudolf Vrba og Alfréd Wetzler, flygtede fra Auschwitz og i detaljer rapporterede om gaskamre og krematorier. Det var også i 1944, at piloter i den britiske Royal Air Force tog luftfotos af Auschwitz, som viste barakker samt røg fra krematorier og ligbål.

Jødiske ledere og organisationer verden over appellerede til de allierede om at gribe ind og standse massemordet. Det blev blandt andet foreslået at bombe jernbanelinjerne, der førte ind i Auschwitz. Formålet skulle være at sænke tempoet for drabene i lejren, fordi det ville forhindre ankomsten af tog med fanger. Forslaget blev afvist. De allierede ledere ville ikke afse militære ressourcer til ikke-militære formål. Argumentet var, at luftangreb krævede ressourcer, kunne koste soldater livet og måske ende med at dræbe fanger i lejren. Ifølge de allierede ledere skulle kræfterne bruges på at vinde krigen. Det var sejren over Nazityskland, der skulle sætte en stopper for massemordet.

**Opgave**

1. Redegør for det kendskab, de allierede i 1944 havde til udryddelseslejrene.
2. Vurdér beslutningen om ikke at bombe togsporene til Auschwitz. Hvad var argumenterne imod operationen? Hvad kunne have talt for?
3. Se boksen om folkedrabets aktører s. 18 og diskutér, hvor de allierede passer ind.
4. Vurdér, hvad omverdenen kan og bør gøre, når der bliver begået folkedrab. Hvem har ansvaret for at redde ofrene? Inddrag Folkedrabskonventionen fra kapitel 2.